Okresná prokuratúra Prievidza 
M. Mišíka 22, 971 34 Prievidza 1 	

Sp. zn. : 1 Pv 9/13/3307	Prievidza, 7.3.2014
EEČ : 2-27-51-2014

U Z N E S E N I E

Trestná vec:	obvinený XXXXX 
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Prievidza
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 15.10.2006 sa vo večerných hodinách ubytoval v apartmáne číslo 212 v hoteli Baník v Handlovej, na námestí Baníkov číslo 20, pričom využíval aj doplnkové služby hotela - diskotéka, stravovanie, parkovacie miesto a to až do dňa 4.11.2006, avšak za ubytovanie a služby zaplatil len za obdobie od 15.10.2006 do 18.10.2006 a dňa 4.11.2006 z hotela odišiel s odôvodnením, že si ide po peniaze, späť sa už nevrátil a za ubytovanie nezaplatil, čím spôsobil vlastníkovi hotela XXXXX škodu vo výške 57.280, Slovenských korún (1.901,35 eur). 

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:

	Vyšetrovateľ Okresného riaditeľstva PZ Prievidza, Úradu justičnej a kriminálnej polície, Odboru justičnej polície v Prievidzi uznesením č. ORP- 456/OEK-PD-08 zo dňa 31. 05. 2009 podľa § 228 ods. 2 písm. a), Tr. por. prerušil trestné stíhanie proti obv. XXXXX  pre  prečinu podvodu podľa § 221 ods. 1 Tr. zák.

	Dňa 29. 4. 2009 bola prokurátorom Okresnej prokuratúry v Prievidzi príslušnému justičnému orgánu Slovinskej republiky zaslaná žiadosť o prevzatie trestného konania na XXXXX pre  prečin podvodu podľa § 221 ods. 1 Tr. zák. 

Z Okresného súdu v Ľubľane, Slovinskej republiky, bol tunajšej prokuratúre doručený rozsudok, ktorým bol XXXXX uznaný vinným z trestného činu podvodu podľa § 217 ods. 1 Tr. zák., pričom konanie prebiehalo na základe žiadosti o prevzatie trestného konania. 

Uznesením č. 1 Pv 9/13 zo dňa 5.11.2013 som podľa § 228 ods. 5 Tr. por. pokračoval v trestnom stíhaní vo veci prečinu podvodu podľa § 221 ods. 1 Tr. zák. 

Okresný súd v Ľubľane rozsudkom č. V K 49043/2010 zo dňa 30. 8. 2012, ktorý nadobudol právoplatnosť v ten istý deň, uznal XXXXX, nar. 5. 11. 1973 vinným z trestného činu podvodu podľa § 217 ods. 1 Tr. zák. a uložil mu trest odňatia slobody v trvaní 6 (šesť) mesiacov s podmienečným odkladom na skúšobnú dobu v trvaní 3 (tri) roky. 

Podľa § 215 ods. 2 písm. c) Tr. por. prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce. 

V tejto trestnej veci právoplatne rozhodol rozsudkom súd Slovinskej republiky, to je cudzozemský súd, pričom toto rozhodnutie možno považovať za dostačujúce. 

	Z týchto dôvodov som rozhodol tak, ako je uvedené vo výrokovej časti uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Pánis
prokurátor